Immigrant ingħata sentenza ta’sena ħabs sospiża għal sentejn wara li ammetta li seraq ‘handbag’ ta’ mara f’Paceville nhar is-Sibt li għadda. Abdiaziz Hassan Ibrahim ta’ 37 sena ammetta li seraq il-‘handbag’ għax qal li kellu l-ġuħ u ma kellux flus biex jixtri x’jiekol. Huwa qal lill-Maġistrat Carol Peralta li ta’ fuq fir-razzett fejn jaħdem, qallu li ma kienx se jħallsu. Riżultat t’hekk huwa ma kellux flus iżda kien bil-ġuħ u seraq il-‘handbag’ ta’ mara minn Birżebbuġa. Il-Maġistrat qallu li minflok ma seraq, huwa kellu jmur jirraporta lil min iħaddmu l-pulizija. Huwa tah sentenza ta’ sena ħabs sospiża għal sentejn u wissieh biex ma jerġax jagħmilha. L-immigrant ilu Malta mill-2012 u dan kien l-ewwel reat tiegħu.